VABILO NA SPLETNI SEMINAR **“POLŽEV VSADEK – DA ALI NE? Kako si pomagati pri težki odločitvi?”**

NAMEN IN CILJ SPLETNEGA SEMINARJA

* Izobraževanje je namenjeno vsem, ki so pred odločitvijo o vstavitvi polževega vsadka, njihovim bližnjim in vsem, ki se poklicno ukvarjajo z njimi.
* Udeleženci bodo iz izkušenj, ki jih bodo predstavili predavatelji, dobili vpogled v psihično pripravo kandidatov pred odločitvijo za polžev vsadek.
* Na izobraževanju bodo udeleženci seznanjeni s psihološkimi in medicinskimi vidiki implantacije polževega vsadka, s čimer omogočamo empatično obravnavo in možnost opolnomočenja oseb.

VSEBINA

Tehnološki napredek nam je v zadnjih desetletjih omogočil učinkovito spopadanje z izgubo sluha. Tako je trenutno med najhitreje napredujočimi pripomočki uveljavljen polžev vsadek. Navdušenje nad možnostmi, ki nam jih prinaša, je upravičeno, toda pogosto spregledamo, da je za vstavitev polževega vsadka potrebna zahtevna odločitev. Kandidati so po navadi obveščeni o vseh praktičnih koristih polževega vsadka, o delovanju in skrbi zanj. **Bistveno manj pa so deležni psihološke priprave in podpore, ki jo potrebujejo, da sprejmejo odločitev.**

Na seminarju bodo spregovorili izkušeni uporabniki polževih vsadkov in strokovnjaki, ki delajo z njimi. Odgovarjali bodo na tipične pomisleke, dvome in vprašanja, ki se porajajo kandidatom za polževe vsadke. Predstavljeni bodo pogledi konkretnih uporabnikov in zdravniške stroke. Svoje izkušnje bo delila tudi psihologinja, ki vodi razgovore z uporabniki vsadkov in jim pomaga pri odločitvi. Predstavljena bo tudi pogovorna skupina za polžev vsadek, ki je lani nastala prav zato, da bi obravnavali različna vprašanja pri odločanju za polžev vsadek in o življenju z njim.

Spletni seminar bo v sredo, 22. februarja 2023, ob 18. uri na portalu Zoom. Za udeležbo je potrebna vnaprejšnja prijava prek spletnega obrazca.

ČASOVNICA

18.00 – nagovor moderatorke Darje Pajk

18.05 – Janez Vidovič: Odločitev za prvi vsadek, odločitev za drugega

18.15 – izr. prof. dr. Saba Battelino: Zakaj se odločiti za polžev vsadek? Katere so alternative?

18.35 – Jana Škorjanc: Psihološka obravnava kandidatov pred implantacijo

19.00 – Teja Mervar Rehorič: Predstavitev pogovorne skupine za polžev vsadek // diskusija

19.15 – zaključek

Gostje:

Janez Vidovič

Janez Vidovič, prihaja iz Maribora, po poklicu je doktor strojnih znanosti in je zaposlen v podjetju za logistično opremo v avstrijskem Gradcu. Na graški deželni kliniki (LKH – Landeskrankenhaus) je bil prvič implantiran na levem ušesu 17. marca 2021, na desnem ušesu pa 14. decembra 2022.

Izr. prof. dr. Saba Battelino, specialistka otorinolaringologije

Je vodja avdiološke in otokirurške dejavnosti na otorinolaringološki kliniki UKC Ljubljana. Je tudi glavna mentorica za specializacijo s področja otorinolaringologije in predavateljica na Medicinski fakulteti Univerze v Ljubljani. Vse do leta 2020 je bila pri Slovenski zdravniški zbornici nacionalna koordinatorica za področje specializacij iz otorinolaringologije.

Jana Škorjanc

Po izobrazbi je univerzitetna diplomirana psihologinja; leta 2021 je uspešno zaključila tudi specializacijo iz klinične psihologije, že 14. leto pa je zaposlena v zdravstveni enoti Centra za sluh in govor Maribor. Ima dolgoletne izkušnje z delom z otroki in mladostniki ter zadnjih nekaj let tudi z odraslimi. Je članica več strokovnih timov ustanove (tima za zgodnjo obravnavo, skupine za motnje fluentnosti), tudi strokovnega tima za polžev vsadek.

Teja Mervar Rehorič je po poklicu socialna delavka in dela na Centru za socialno delo Ljubljana. Z izgubo sluha se srečuje od zgodnjega otroštva, ko je pričela z uporabo slušnih aparatov. V šolskem obdobju je sluh popolnoma izgubila, kar je bilo izjemno stresno za vse in je zahtevalo veliko prilagoditev tako v šolskem kot domačem okolju. V letu 2006 je prejela polžev vsadek in od takrat dalje uspešno združuje oba svetova in ju tke v svoj vsakdanjik.

Darja Pajk, diplomirana delovna terapevtka se je z izgubo sluha srečala kot odrasla oseba. Sedaj je tudi uporabnica PV. Že vrsto let se aktivno ukvarja z ozaveščanjem o težavah oseb z izgubo sluha tako v slovenskem kot mednarodnem okolju ter možnostmi prilagoditev, ki so na voljo.